Na temelju članka 117. Zakona o socijalnoj skrbi („Narodne novine“, broj 157/13, 152/14, 99/15, 52/16, 16/17 i 130/17), i članka 18. Statuta Grada Križevaca („Službeni vjesnik Grada Križevaca“, broj 4/09, 1/13, 1/16, 1/18 i 3/18 – pročišćeni tekst), Gradsko vijeće Grada Križevaca na 17. sjednici održanoj ---------- donijelo je

**O D L U K U**

**o izmjeni Odluke o ostvarivanju prava iz socijalne skrbi Grada Križevaca**

Članak 1.

 U Odluci o ostvarivanju prava iz socijalne skrbi Grada Križevaca („Službeni vjesnik Grada Križevaca“, broj 2/19) u članku 14. brojka: „4%“ zamjenjuje se brojkom: „6%“.

Članak 2.

Članak 33. mijenja se i glasi:

„Pravo na novčani dar ostvaruju rodilje koje u trenutku rođenja djeteta imaju prijavljeno prebivalište na području Grada, uz uvjet da i dijete ima prebivalište na području Grada.

Iznimno, ako rodilja ne ostvaruje uvjete iz stavka 1. ovog članka,  pravo može ostvariti otac djeteta ukoliko u trenutku rođenja zajedničkog djeteta ima prijavljeno prebivalište na području Grada i da dijete ima prebivalište na području Grada, ali uz uvjet da rodilja to pravo nije ostvarila u mjestu svojeg prebivališta na području Republike Hrvatske.

Rok za podnošenje zahtjeva za ostvarivanje prava iz stavka 1. i 2. ovoga članka je 30 dana od dana rođenja djeteta.

Gradonačelnik odobrava isplatu dara iz stavka 1. ovog članka na temelju dostavljenog pisanog zahtjeva rodilje s priloženom fotokopijom osobne iskaznice rodilje, elektroničkim zapisom o prebivalištu djeteta (izdaje Matični ured), potvrde o broju žiro/tekućeg računa  te na temelju provjere rodnog lista djeteta uvidom u e-maticu rođenih, što će obavljati ovlašteni službenici Grada.

Gradonačelnik odobrava isplatu dara iz stavka 2. ovog članka na temelju dostavljenog pisanog zahtjeva oca djeteta uz supotpis rodilje s priloženom fotokopijom osobnih iskaznica oca i majke djeteta, elektroničkim zapisom o prebivalištu djeteta (izdaje Matični ured), potvrde o broju svog žiro/tekućeg računa i potvrde jedinice lokalne samouprave da majka pravo na naknadu za novorođeno dijete nije ostvarila u jedinici lokalne samouprave u kojoj je prijavljena na području Republike Hrvatske.

Novčani dar isplaćuje se za prvo ili drugo dijete rodilje, odnosno zajedničko dijete iz stavka 2. ovog članka, u iznosu 1.000,00 kuna, za treće dijete 2.000,00 kuna, a za svako daljnje dijete naknada se uvećava za 1.000,00 kuna.“

Članak 3.

Ova Odluka stupa na snagu osmog dana od dana objave u "Službenom vjesniku Grada Križevaca".

GRADSKO VIJEĆE GRADA KRIŽEVACA

KLASA:

URBROJ:

Križevci,

 PREDSJEDNIK

 Marko Katanović